יו פוט, ברון קרדון

יו מקינטוש פוט, ברון קרדון (באנגלית: Hugh Mackintosh Foot, Baron Caradon; 8 באוקטובר 1907 – 5 בספטמבר 1990) היה נציג בריטניה לאומות המאוחדות והמושל הכללי האחרון של קפריסין.

משפחתו 
נולד בפלימות' למשפחה פעילה פוליטית. אביו, איזק, היה חבר המפלגה הליברלית וראש עיריי פלימות'. אחיו, מייקל פוט, היה יו"ר מפלגת הלייבור ויו"ר האופוזיציה בין השנים 1980–1983, אחיו ג'ון פוט, ברון פוט, היה חבר בית הלורדים ואח נוסף, דינגל פוט, היה התובע הכללי של אנגליה וויילס.

תולדות חייו 
בניגוד לאחיו, שלמד באוניברסיטת אוקספורד, למד יו בקולג' סנט ג'ון באוניברסיטת קיימברידג'.

את הקריירה שלו בתחום מנהל המושבות הבריטי החל במנדט הבריטי בארץ ישראל, כשהוצב בנפת שכם כעוזר למושל המקומי. במלחמת העולם השנייה הוצב בקירנאיקה (לוב) ובשנים 1943–1945 בקפריסין כמזכיר קולוניאלי. לאחר המלחמה שירת בתפקיד דומה בג'מייקה (עד 1947) ובניגריה (עד 1950). בשנים 1951–1957 כיהן כמושל בפועל של ג'מייקה. בין 1957 ל-1960 כיהן כמושל הכללי של קפריסין, עד שהמדינה זכתה לעצמאות.

ב-1961 מונה לשגריר בריטניה למועצת הנאמנות של האומות המאוחדות. ב-1964 מונה לשגריר ארצו לאומות המאוחדות, במעמד של תת-שר (Minister of State) במשרד החוץ וחבר העמים, תפקיד בו כיהן עד 1970.

תוארי אצולה 

ב-1939 התמנה לקצין במסדר האימפריה הבריטית (OBE). ב-1946 קודם למסדר מיכאל הקדוש וג'ורג' הקדוש (CMG) לאביר במסדר זה ב-1951 (KCMG) ולאביר צלב גדול (GCMG) ב-1957. ב-1953 מונה לאביר מפקד במסדר הוויקטוריאני המלכותי (KCVO).
ב-1964 הוענק לו תואר ברון.

חייו האישיים 
ב-1936 נשא לאשה את פלורנס סילביה טוד, שנפטרה ב-1985. היו להם שלושה בנים ובת. שניים מילדיהם (פול מקינטוש ושרה דינגל) היו עיתונאים.

קישורים חיצוניים 

 יו פוט, ברון קרדון, באתר בני האצולה הבריטיים
 

פקידי ממשלת המנדט
שגרירים באו"ם
שגרירי הממלכה המאוחדת
מושלי ג'מייקה
מסדר מיכאל הקדוש וג'ורג' הקדוש: גבירות ואבירי הצלב הגדול
המסדר הוויקטוריאני המלכותי: אבירים וגבירות מפקדים
קצינים במסדר האימפריה הבריטית
מושלי מושבות בריטיות
מושלי קפריסין הבריטית
בריטים שנולדו ב-1907
בריטים שנפטרו ב-1990